ORDE do 15 de febreiro de 2011 pola que se aproba o deslindamento do monte veciñal en man común Ribón e Gándara, no concello de Castro Caldelas (Ourense), pertencente á parroquia de Paradela (San Vicenzo).
CONSELLERÍA DO MEDIO RURAL — III. OUTRAS DISPOSICIÓNS — 21/02/2011

Examinado o expediente de deslindamento do monte veciñal en man común Ribón e Gándara, no concello de Castro Caldelas (Ourense), pertencente á parroquia de Paradela (San Vicenzo), e tendo en conta os seguintes
Antecedentes de feito.
Primeiro.-A realización do deslindamento do monte veciñal en man común Ribón e Gándara foi obrigada por sentenza do 19 de marzo de 2005, ditada polo Tribunal Superior de Xustiza de Galicia. Con data do 17 de febreiro de 2009, o director xeral de Montes autorizou a realización do deslindamento, e publicouse no Diario Oficial de Galicia e no taboleiro de anuncios do concello o edicto correspondente e a notificación á comunidade propietaria, e ás comunidades propietarias estremeiras. No prazo correspondente foi presentada documentación relativa a propiedades diversas, que se remitiu ao letrado-xefe do Gabinete Xurídico Territorial de Ourense, para que procedese á súa cualificación, de acordo co disposto no artigo 100º do Decreto 485/1962, do 22 de febreiro, polo que se aproba o Regulamento de montes.
A comunidade propietaria do monte xuntou a documentación referida no parágrafo anterior e solicitou a nulidade do expediente. Esta cuestión foi resolta pola Subdirección Xeral de Apoio Xurídico, ao considerar que non cabe recurso contra o deslindamento na fase do procedemento en que se atopaba o expediente.
Segundo.-Con data do 24 de decembro de 2009 publicouse no Diario Oficial de Galicia o Edicto do 12 de novembro de 2009 da Xefatura do Servizo de Montes de Ourense, polo que se anuncia a apertura do período de vista e reclamacións, no expediente de deslindamento. Finalizado o prazo establecido, non se recibiu ningunha reclamación sobre a práctica do deslindamento ou sobre a propiedade das parcelas atribuídas ao monte ao realizar esta operación
Terceiro.-Con data do 14 de xuño de 2010 o letrado da Xunta de Galicia emite informe sobre títulos presentados no procedemento de deslindamento, no que establece a seguinte clasificación:
Encadrados no artigo 100º a) do Decreto 485/1962, da documentación presentada pola comunidade de montes propietaria a escritura pública 95, do 8 de maio de 1865 outorgada polo notario do Ilustre Colexio da cidade da Coruña, na cal se transmite o que nela se describe e que tivo acceso ao Rexistro da Propiedade, tomo 41, libro sétimo destinado ao concello de Castro Caldelas, predio número dezaseis folio 47 volto, en data 24 de outubro de 1867. Encadrados no artigo 100º.b) do Decreto 485/1962, todos os demais documentos presentados.
O 21 de xuño de 2010, o enxeñeiro operador emite informe sobre recoñecemento e cualificación de predios ou dereitos no deslindamento do monte veciñal en man común denominado Ribón e Gándara, no que se ratifica a clasificación tal como a realiza o letrado da Xunta, non obstante a descrición correspondente ao predio escriturada co nº 95 con data do 8 de maio de 1865, achegada pola comunidade de montes propietaria non resulta identificable sobre o terreo pola imprecisión dos límites que se describen, resultando a restante documentación sen amparar polo artigo 34º da Lei hipotecaria e non identificable sobre o terreo.
Visto o informe sobre recoñecemento e cualificación de predios ou dereitos emitido polo enxeñeiro operador do deslindamento, a Xefatura do Servizo de Montes de Ourense acordou aprobar a cualificación de predios ou dereitos feita polo enxeñeiro operador no seu informe, e non estimou necesario realizar anotacións preventivas no rexistro da propiedade correspondente.
Cuarto.-De acordo co previsto nos correspondentes edictos e notificacións o 8 de xullo de 2009 procedeuse á realización do deslindamento das estremas do monte.
Fundamentos de dereito.
Primeiro.-De acordo co disposto nos reais decretos 167/1981, do 9 de xaneiro; 1706/1982, do 24 de xullo e 1535/1984, do 20 de xuño, sobre transferencias de funcións e servizos do Estado á Comunidade Autónoma de Galicia en materia de conservación da natureza, no Decreto 79/2009, do 19 de abril, polo que se establece a estrutura orgánica da Xunta de Galicia, no Decreto 8/2011, do 28 de xaneiro, polo que se fixa a estrutura orgánica das consellerías da Xunta de Galicia, e no Decreto 318/2009, do 4 de xuño, polo que se establece a estrutura orgánica da Consellería do Medio Rural e do Fondo Galego de Garantía Agraria, o conselleiro do Medio Rural é competente para ditar esta orde.
Segundo.-O Servizo de Montes de Ourense é competente para levar adiante o devandito deslindamento, cumpridas todas as prescricións legais en canto á publicidade, notificación e demais requisitos exixidos nos artigos 82º ao 125º do Regulamento de montes aprobado polo Decreto 485/1962, do 22 de febreiro.
Terceiro.-As resolucións do Xurado Provincial de Montes Veciñais en Man Común atribúen a propiedade destes ás comunidades veciñais, entrementres non exista sentenza firme en contra, ditada pola xurisdición ordinaria, segundo determina o artigo 30 do Decreto 260/1992, polo que se aproba o regulamento para a execución da Lei 13/1989, do 10 de outubro, de montes veciñais en man común.
Tendo en conta os preceptos legais citados e demais de xeral aplicación e o informe-proposta do xefe do Servizo de Montes de Ourense, esta consellería, por proposta da Dirección Xeral de Montes,
DISPÓN:
Primeiro.-Aprobar o deslindamento do monte veciñal en man común Ribón e Gándara, pertencente á parroquia de Paradela (San Vicenzo) do concello de Castro Caldelas, na provincia de Ourense, de acordo coas actas, rexistro topográfico e plano que figuran no expediente, quedando o monte cunha cabida total de 161 hectáreas, sen encravados dentro do seu perímetro. Os lindeiros do monte quedan definidos do xeito seguinte:
Norte: río Sil, dividindo coa provincia de Lugo.
Leste: rego de Casalvite dividindo co monte veciñal en man común Serra de Abaixo, pertencente á parroquia de Tronceda (Santiago), a continuación polo mesmo rego estrema con predios de propiedade particular, e na parte final, co monte veciñal en man común Serra de Mazaira e Plantío, pertencente ás parroquias de Tronceda (Santiago) e Mazaira (Santa María) agás a aldea de Quintela.
Sur: pola liña de marcos que desde o Muíño Vello vai a Cabeza do Lobo e A Porcalla (dous dos marcos teñen este nome), ata o marco situado nas inmediacións do Regueiro do Real, estremando en toda esta liña co monte veciñal en man común Ribón ou Real pertencente á parroquia de Alais (San Pedro). Todo o restante límite sur é con propiedades particulares, e ten como accidentes máis destacables o Regueiro do Real, e a estrada que vai de Alais a Tronceda.
Oeste: nesta estrema limita con propiedades privadas e co termo municipal da Teixeira, servindo de accidente xeográfico para materializar esta estrema un pequeno tramo do río Caldelas no seu entroncamento co río Sil.
Descrición do perímetro exterior.
Comeza a descrición na piqueta número 1, confluencia do Rego de Casalvite co río Sil, resultando o dito rego o accidente físico que define a estrema ata a piqueta número 2 (Muíño Vello). Entre estas dúas piquetas as propiedades estremeiras son: na maior parte da estrema o monte veciñal en man común denominado Serra de Abaixo, pertencente á parroquia de Tronceda; a continuación un pequeno tramo de predios de propiedade particular; e, na parte final, limita co monte veciñal en man común Serra de Mazaira e Plantío, pertencente ás parroquias de Tronceda e Mazaira (agás a aldea de Quintela).
A partir da piqueta número 2 o límite discorre segundo unha liña de marcos existentes no terreo ata alcanzar o Regueiro do Real, no cal existe tamén un marco. Esta estrema está descrita polas piquetas 2, 3, 4, 5 e 6 (existen marcos de pedra nos números 3, 4, 5 e 6), e a propiedade estremeira resulta ser o monte veciñal Ribón ou Real pertencente á parroquia de Alais no mesmo concello. Este tramo é o único no cal a comunidade propietaria do monte obxecto do deslindamento estivo de acordo.
Entre a piqueta número 6 e a piqueta número 7 o límite está materializado polo Regueiro do Real, estremando neste tramo con predios de propiedade particular. Entre as piquetas 7 e 8 a estrema vén materializada pola estrada que vai desde Alais a Paradela e Tronceda, estremando neste tramo con predios de propiedade particular. Desde a piqueta número 8 a estrema vai ata o número 9, situado no lugar denominado Cheliño, estremando neste tramo con predios de propiedade particular. Desde a piqueta 9 a estrema segue a estrada que vai de Paradela a Tronceda, ata a piqueta número 10, estremando neste tramo con fincas de propiedade particular. Desde a piqueta número 10, a estrema segue, de xeito aproximado, unha divisoria de augas, ata alcanzar a piqueta número 11 nunha pista forestal, estremando neste tramo con predios de propiedade particular. Entre as piquetas 11 e 12, o límite está materializado por unha pista forestal, estremando neste tramo con predios de propiedade particular. A piqueta
número 12 situouse na estrada que vai de Paradela a Tronceda, seguindo o límite do monte por esta, ata a piqueta número 13 (situado nun miradoiro), e estremando neste tramo con predios de propiedade particular.
Desde o miradoiro (piquete nº 13), a estrema vai en liña recta ata un alto no que se sitúa a piqueta número 14, desde este alto a estrema baixa en dirección norte-sur ata alcanzar o Regueiro do Real (piqueta número 15). En todo este tramo (piquetas 13 a 15) estrema con predios de propiedade particular. Entre as piquetas 15 e 16 o límite vén marcado polo Regueiro do Real, estremando con predios de propiedade particular, e co termo municipal da Teixeira a partir da piqueta número 16. Desde este último a estrema ven materializada por un pequeno tramo do Río Caldelas no seu entroncamento co río Sil, o cal serve para limitar o monte ata a piqueta número 1, no que se comezou. Neste último tramo o monte estrema primeiro co termo municipal da Teixeira (provincia de Ourense), e a continuación co termo provincial Ourense-Lugo.
Encravados. Non existen encravados dentro do perímetro descrito no punto anterior.
Servidumes. Da documentación existente non se deduce a existencia de servidumes, aínda que deben considerarse as servidumes habituais de paso nas estradas, camiños e pistas forestais existentes dentro do monte.
Segundo.-Que se cancele total ou parcialmente calquera inscrición rexistral se é contraditoria coa descrición do monte veciñal en man común de Ribón e Gándara.
Terceiro.-Declarar expresamente que no referente ás reclamacións de propiedade, esta resolución esgota a vía administrativa e queda expedita a xudicial civil.
Cuarto.-Que se notifiquen os novos datos resultantes da descrición do monte ao rexistro provincial de montes veciñais en man común de Ourense.
Quinto.-Que se inmatricule o monte coas características resultantes no rexistro da propiedade.
Sexto.-Esta orde entrará en vigor ao día seguinte ao da súa publicación no Diario Oficial de Galicia. Os interesados poderán interpoñer contra esta orde recurso de reposición, con carácter potestativo, no prazo dun mes ante o conselleiro do Medio Rural, ou ben interpoñer directamente o recurso contencioso-administrativo, ante o Tribunal Superior de Xustiza de Galicia, no prazo de dous meses de acordo co disposto nos artigos 109º e 116º da Lei 30/1992, do 26 de novembro, de réxime xurídico das administracións públicas e do procedemento administrativo común, e nos artigos 10º e 46º da Lei 29/1998, do 13 de xullo, da xurisdición contencioso-administrativa. Ambos os dous prazos computaranse desde o día seguinte da recepción da notificación persoal polos interesados, ou da publicación para os que non puidesen ser notificados persoalmente.
Santiago de Compostela, 15 de febreiro de 2011.
Samuel Jesús Juárez Casado
Conselleiro del Medio Rural